MILL คาดผลงานปีนี้โตสวนศก. อานิสงส์รฟฟ.ความเร็วสูง-ราคาเหล็กเพิ่ม
MILL คาดผลงานปีนี้โตสวนศก. อานิสงส์รฟฟ.ความเร็วสูง-ราคาเหล็กเพิ่ม
MILL คาดผลงานปีนี้โตสวนศก. อานิสงส์รฟฟ.ความเร็วสูง-ราคาเหล็กเพิ่ม
18 ม.ค. 2564

นายประวิทย์ หอรุ่งเรือง กรรมการผู้จัดการใหญ่ บริษัทมิลล์คอน สตีล จำกัด (มหาชน) หรือ MILL เปิดเผยว่า แนวโน้มผลการดำเนินงานของบริษัทในปี 2564  คาดว่ารายได้จะมีการเติบโต และมีกำไรสุทธิเกิดขึ้น แม้ภาพรวมเศรษฐกิจของประเทศจะได้รับผลกระทบจากโควิด-19  เนิ่องจากปีนี้จะเริ่มมีการก่อสร้างโครงการรถความเร็วสูงทำให้ความต้องการใช้เหล็กเส้นในประเทศเพิ่มขึ้น โดยเฉพาะผลิตภัณฑ์เหล็กเส้นเกรดคุณภาพ
“ความต้องการใช้เหล็กทั่วไปในประเทศ น่าจะดีกว่าปีที่ผ่านมา เพราะงานก่อสร้างเริ่มกลับเข้ามา จากปี 2563 ที่ได้รับผลกระทบจากโควิด-19 ทำให้กลุ่มก่อสร้างชะงักไปเลย  แต่ปีนี้เริ่มมีการปรับตัว มีสัญญาณดีขึ้น โดยคาดว่าความต้องการใช้เหล็กในประเทศน่าจะถึง 3.5  ล้านตัน” นายประวิทย์กล่าว
นอกจากนี้ราคาเหล็กในตลาดโลกยังมีแนวโน้มปรับตัวเพิ่มขึ้น เนื่องจากการแพร่ระบาดของโควิด-19 ทั่วโลก โครงการก่อสร้างทั้งในและต่างประเทศชะงัก เหมืองแร่เหล็กไม่สามารถทำงานได้  ทำให้ราคาวัตถุดิบสูงขึ้น ประกอบกับการนำเข้าและส่งออกสินค้าในช่วงปีที่ผ่านมาค่อนข้างยากลำบาก ระบบโลจิสติกส์ทั่วโลกมีปัญหา ส่งผลให้ราคาเหล็กปรับตัวสูงขึ้น
ขณะที่กลุ่มมิลล์คอนฯ ตั้งเป้าเน้นผลิตเหล็กเส้นเกรดคุณภาพที่สามารถรองรับโครงการรถไฟฟ้าความเร็วสูง ที่มีมาร์จินสูงกว่าเหล็กเส้นปกติ ทำให้ประเมินว่าภาพรวมผลประกอบการในปีนี้จะยังเป็นบวก
ทั้งนี้จุดแข็งของกลุ่มมิลล์คอน คือการเป็นผู้ผลิตเหล็กที่มีครบวงจร ทั้งการบริหารเศษเหล็ก โรงงานรีดเหล็กและโรงงานหลอมเหล็ก ซึ่งผู้ประกอบการในประเทศส่วนใหญ่มีแค่โรงงานรีด ทำให้กลุ่มมิลล์คอนได้เปรียบ เพราะสามารถพัฒนาผลิตภัณฑ์เหล็กเส้นที่ได้มาตรฐานเป็นที่ยอมรับของโครงการก่อสร้างขนาดใหญ่ได้ นอกจากบริษัทยังมีฐานะการเงินที่แข็งแกร่งทำให้ได้เปรียบในเชิงการแข่งขัน โดยในปีนี้บริษัทฯมีแผนที่จะลดหนี้ลงอีก 3,800 ล้านบาท
 
 